Bejaarde in plas bloed gevindArgieffoto: enca.com Kapt. Chaka Marope, woordvoerder van die polisie, het gesê Hendrik Knoetze (73) se buurman het omstreeks 09:00 op sy liggaam in die kombuis afgekom. Knoetze se hande en voete is met toue vasgebind en hy het verskeie oop wonde agter aan sy kop gehad, het Marope gesê. “Volgens die buurman het hy Knoetze Vrydag laas lewend gesien en die vermoede bestaan dus dat hy reeds Vrydag vermoor is,” het Marope gesê. “ŉ Nadoodse ondersoek sal gedoen word om die datum en presiese oorsaak van die dood vas te stel.” Marope het gesê die kombuisdeur was glo toe, maar nie gesluit nie. Die polisie vermoed dat Knoetze moontlik tydens ŉ rooftog vermoor is, omdat die inhoud van die huis heeltemal omgekeer is. “In dié stadium kan ons nog nie bevestig of daar enigiets gesteel is nie, maar dit blyk wel dat daar ŉ rooftog was,” het hy gesê. Knoetze het glo alleen gewoon. “ŉ Saak van moord word tans ondersoek, maar die moontlikheid bestaan dat bykomende aanklagte in ŉ latere stadium bygevoeg kan word namate die ondersoek vorder. Niemand is nog in hegtenis geneem nie,” het Marope gesê. Enigiemand met meer inligting oor die saak word versoek om ao. Khaile Mathibela, die ondersoekbeampte, by 082 779 8868 te skakel.